На основу члана 8. Правилника о начину и поступку остваривања права на доделу средстава из буџета општине Аранђеловац за програме и пројекте удружења грађана односно невладиних организација бр. 06-893/2016-01-3 од 23.12.2016. године, Комисија за процену и избор пројеката удружења грађана, расписује

**ДРУГИ ЈАВНИ КОНКУРС**

**ЗА ИЗБОР ПРОЈЕКАТА УДРУЖЕЊА ГРАЂАНА КОЈИ СЕ ФИНАНСИРАЈУ ОДНОСНО СУФИНАНСИРАЈУ ИЗ БУЏЕТА ОПШТИНЕ АРАНЂЕЛОВАЦ ЗА 2021. ГОДИНУ**

**I Предмет конкурса**

Општина Аранђеловац ће финансирати/суфинансирати програме и пројекте удружења грађана са територије општине Аранђеловац, који у свом годишњем програму имају предвиђене програме и пројекте из следећих области:

* социјална заштита;
* борачко-инвалидске заштите;
* заштите лица са посебним потребама;
* друштвене бриге о деци;
* помоћ старијим лицима;
* здравствене заштите;
* заштита и промовисање људских и мањинских права;
* заштита интерно расељених и избеглих лица;
* формално и неформално образовање;
* науке;
* одрживог развоја;
* заштите потрошача;
* програми и пројекти за младе;
* заштита животне средине;
* брига о животињама;
* подстицање и развој привредне делатности (туризам, пољопривреда, занатство, стари и ретки занати, задругарство);
* активности пензионерских организација;
* афирмисање равноправности полова.
* спровођење мера ради сузбијања пожара и унапређења заштите од пожара;
* других садржаја који доприносе убрзаном развоју општине Аранђеловац и афирмацији грађанског активизма.

**II Циљеви конкурса**

Циљ конкурса је да се финансијски помогну пројекти и програми који доприносе убрзаном развоју општине Аранђеловац и афирмацији грађанског активизма.

Средства за пројекте по овом конкурсу у износу од 1.500.000,00 динара предвиђена су Одлуком о буџету општине Аранђеловац за 2021. годину (Сл. Гласник општине Аранђеловац број 9/20), Позиција 111/0, Програмска активност 1201-0003, Функција 860, Конто 481000.

**III Предмет финансирања односно суфинансирања**

**Предмет финансирања односно суфинансирања су сви пројекти и програми који за циљ имају развој грађанског друштва.**

Финансираће/суфинансираће се:

а) приоритетне активности из предметних области,

б) организација манифестација, радионица, трибина, едукација, итд.

в) набавка опреме неопходне за реализацију пројекта,

г) и све остале активности које за циљ имају афирмацију грађанског активизма.

Као пројектна средства у обзир се могу узети само прихватљиви трошкови. Прихватљиви трошкови, према овом конкурсу морају да:

* буду неопходни за извођење пројекта и да су усаглашени са принципима поштеног финансијског управљања, што се нарочито односи на вредност уложеног новца и делотворност трошкова (добијања правих вредности за уложени новац)
* током реализације пројекта буду евидентирани у обрачунима или пореским документима реализатора пројекта, препознатљиви, проверљиви и подржани оригиналном документацијом на основу чијих копија се правдају Општинској управи - Одељењу за привреду и друштвене делатности.

У интересу је сваког подносиоца пријаве да обезбеди реалан буџет са што повољнијим ценама.

**III /б Није предмет финансирања односно суфинансирања**

Неприхватљиви трошкови – трошкови који се неће покривати из буџета пројекта су:

* пројекти са комерцијалним ефектом;
* пристигле камате и дуговања из претходних буџетских година;
* пројекти који су већ били финасирани из буџета општине, а нису реализовани или је реализација у току;
* пројекти чије су једине програмске активности путовања, студије, учешће на конференцијама и сличне активности;
* трошкови угоститељских услуга (храна и пиће) у износу већем од 10% одобрених средстава;
* хонорари, награде по било којој врсти Угoвора физичког са правним лицем у бруто износу не већем од 25% од износа одобрених средстава;
* награде и спонзорства појединцима и другим организацијама изражене у новцу и стваримa;

**IV Општи услови конкурса**

**А. Право на финансирање односно суфинансирање пројеката односно програма имају организације које испуњавају следеће услове:**

* регистрована удружења грађана на територији општине Аранђеловац;
* да подносиоци пријаве немају неиспуњене уговорене обавезе према општини Аранђеловац у вези пројеката удружења грађана које је општина финансирала односно суфинансирала.

**Б. Право на финансирање односно суфинансирање пројеката односно програма морају да испуњавају следећа општа мерила:**

1. да пројекат има могућност масовног коришћења;
2. да пројекат кроз своје активности подстакне што већи број људи да се укључи у његову реализацију.

**В. Комисија ће разматрати пријаве на Јавни конкурс које испуњавају следеће услове:**

* да су директно одговорни за припрему и реализацију пројекта, а не да делују у својству посредника (*попуњена Изјава подносиоца предлога пројекта*),
* да је реалан финансијски план за предложени пројекат;
* подносиоци пријаве морају се стриктно придржавати пријавног обрасца и попунити све стране према назначеним редоследима;
* подносиоци пријава своје предлоге пројеката попуњавају на српском језику и ћириличним писмом;
* удружења могу поднети више од један предлогa пројекта за доделу средстава.

Средства за реализацију програма овог Јавног конкурса обезбеђена су у буџету општине Аранђеловац за 2021. годину. Општина Аранђеловац задржава право да динамику уплате средстава усклађује са ликвидношћу буџета општине Аранђеловац за 2021. годину.

**V Конкурсна документација**

Пријава на Конкурс подноси се на обрасцу који је саставни део конкурсне документације и може се наћи на сајту општине Аранђеловца [**www.arandjelovac.rs**](http://www.arandjelovac.rs) .

**Уз пријаву се подноси:**

* образац пријаве на конкурс (*Образац 1*) (који садржи детаљан опис програма за чије финансирање или суфинансирање се подноси пријава, као и кориснике, значај, место и време реализације програма и детаљан финансијски план) - ***један штампани примерак и један на ЦД-у,***
* доказ о упису у регистар код надлежног органа,
* оверену фотокопију извода из статута организације у коме је утврђено да се циљеви организације остварују у области у којој се програм реализује,
* потписана и оверена изјава о висини учешћа сопствених средстава, односно висини учешћа других субјеката у реализацији пројекта;
* потписан споразум о партнерству (за партнерске пројекте),
* биографију одговорног члана пројектног тима,
* биографију Удружења - опис претходних искустава и достигнућа и активности Удружења (значајни пројекти и активности) – до две А4 стране текста (биографија није обавезна, али је пожељна),
* потписану изјаву подносиоца пројекта (*Изјава подносиоца пројекта*).
* финасијски извештај (биланс стања и успеха), осим за удружења основана током 2020. године.

**VI Модификација предлога пројекта**

Пре доношења коначне одлуке о додели средстава Комисија за избор пројеката може подносиоцу пријаве сугерисати да изврши одређене модификације предлога пројеката, у смислу буџета и у смислу активности планираних у пројекту. Подносилац пријаве има право да прихвати или да одбије сугестије.

Буџет предлога пројекта могуће је модификовати пре доношења коначне одлуке о додели средстава, само уколико је модификација иницирана од стране Комисије за одабир пројеката.

**VII Начин пријављивања и рокови**

Комплетна конкурсна документација доставља се у затвореној коверти.

Образац пријаве на Конкурс са одговарајућом документацијом предаје се на писарницу Општинске управе Аранђеловац или препорученом поштом на адресу: Општинска управа Аранђеловац, Венац Слободе 10, 34300 Аранђеловац са назнаком **''Пријава на конкурс за избор пројеката удружења грађана – НЕ ОТВАРАТИ''.**

**КОНКУРС ЗА СВЕ НАВЕДЕНЕ ОБЛАСТИ ОТВОРЕН ЈЕ ОД 25. ФЕБРУАРА 2021. ГОДИНЕ ДО 15. МАРТА 2021. ГОДИНЕ.**

Молимо вас да пријавне формуларе попуните јасно и прецизно, како бисмо могли на најбољи могући начин да проценимо ваше пријаве.

Образац пријаве написан руком или писаћом машином неће се сматрати важећим.

Неблаговремене и непотпуне пријаве неће бити разматрана.

Комисија по завршетку Јавног конкурса спроводи поступак избора пројеката и предлаже Општинском Већу доношење Одлуке о финансирању пројеката удружења грађана.

Комисија може предложити да се више пројеката, који испуњавају предвиђена мерила и критеријуме, финансира односно суфинансира из буџета општине Аранђеловац.

**Рок за подношење пријава за Јавни конкурс за суфинансирање и финансирање пројекта и програма удружења грађана је 15. март 2021., а резултати конкурса ће бити објављени на званичној интернет презентацији општине Аранђеловац, најкасније 20 дана од дана окончања конкурса.**

**Извештај о реализацији пројекта доставља се Комисији у року од 30 дана по завршетку програма, односно пројекта за која су додељена буџетска средства, а најкасније до краја године. (***Образац извештаја који се налази у прилогу документације*)

**У случају неблаговремене доставе Извештаја и одступања од одобреног пројекта без претходне сагласности Комисије, подносилац пројекта са којим је закључен уговор дужан је да у буџет општине Аранђеловац врати износ средстава одобрених у складу са уговором.**

**Удружења којима се у 2021. одобре средства за реализацију програма/пројеката, обавезни су да отворе рачун код Управе за трезор.**

\**Напомена:*

*Одредбом члана 9. и члана 103. Закона о општем управном поступку („Службени гласник РС“ број 18/2016) прописано је између осталог да у поступку који се покреће по захтеву странке орган може да врши увид, прибавља и обрађује податке о чињеницама о којима се води службена евиденција када је то неопходно за одлучивање,осим ако странка изричито изјави да ће те податке прибавити сама.*

*Подносилац захтева је дужан да попуни изјаву којом се опредељује за једну од две могућности, да орган прибави податке о којима се води службена евиденција или ће то учинити самостално. Наведена изјава (Образац 1), може се преузети на званичној интернет страници општине Аранђеловац www.arandjelovac.rs/pocetna/konkursi-oglasi.htm*

За све додатне информације везане за пријављивањем на Јавни конкурс заинтересовани се могу обратити у Одељењу за привреду и друштвене делатности Општине Аранђеловац, или на телефоне: 064/86-69-298, 064/86-69-349 (стара зграда Општине).

Бр: 06- 141-3/21-01-1

Датум: 23.02.2021.

Аранђеловац ПРЕДСЕДНИК КОМИСИЈЕ

Никола Обрадовић,ср